| **Robert Planquette** |
| --- |
|  |
| Gimė | 1848 m. kovo 31 d.Paryžius |
| Mirė | 1903 m. sausio 28 d. (54 metai)Paryžius |
|  |
| Veikla | kompozitorius |

**Roberas Planketas** (pranc. *Jean Robert Julien Planquette*) (1848 m. kovo 31 d. Paryžiuje – 1903 m. sausio 28 d. Paryžiuje) – prancūzų kompozitorius, komiškų operų arba operečių autorius.

Biogafija
---------

Robertas Planketas gimė dainininko šeimoje. Studijavo Paryžiaus konservatorijoje (pranc. *Paris Conservatoire*) pas Julesą Duprato. Konservatorijos negalėjo baigti dėl lėšų stokos. Tada dirbo pianistu kavinėje, dainininku (turėjo gerą tenorą). Pagarsėjo kaip dainų, romansų, maršų kūrėjas.

1867 m. pagal Paulo Cesano eilutes sukūrė dainą „Sambre ir Muse" (pranc. *„Sambre et Meuse"*), kuri vėliau tapo itin populiari. Robertas Planketas pardavė natas leidyklai už 14 frankų, nes neturėjo ko valgyti. 1872 m. Robertas Planketas parašė savo pirmąją operetę „Faraono baimė" (pranc. *Méfie-toi de Pharaon*), kuri nesusilaukė didesnės sėkmės.

1876 ​​m. „Théâtre des Folies-Dramatiques" direktorius pasiūlė parašyti operetę savo teatrui. 1877 m. spektaklio „Kornevilio varpai" (pranc. *„Les cloches de Corneville"*) premjera įvyko Paryžiuje ir buvo sėkmingai rodoma net 480 kartų. 1878 m. sekė kita stulbinanti sėkmė Londone, kur surengta net 708 pasirodymai. Jau 1886 m. Paryžiuje įvyko tūkstantasis šios operetės spektaklis. „Kornevilio varpai" ir kitų geriausių Roberto Planketo operečių muzika išsiskiria spalvingu romantiškumu ir melodijų grakštumu.

Keletas vėliau parašytų operečių buvo sutiktos šaltai, tik „Les voltigeurs de la 32ème" buvo gerai sutikta Londone (1880 m.), kur ši operetė vadinosi „Senoji gvardija (angl. *„The Old Guard"*). Pakartoti triumfą Robertui Planketui pavyko tik 1882 m. kai Londone pasirodė operetė „Rip Van Winkle", o kiek vėliau – Paryžiuje, kur ji vadinosi tiesiog „Rip". Libretas operetei sukurtas pagal Vašingtono Irvingo to paties pavadinimo pasaką.

Likusios Roberto Planketo operetės didesnio pasisekimo nesulaukė. Paskutinė operetė „Mahammedo rojus" pranc. *„Le paradis de Mahomet"* liko nebaigta, ją orkestravo L. Ganas, 1906 m.

Maršas „Le Régiment de Sambre et Meuse", išgarsėjo aranžuote pučiamųjų orkestrui. Tai melodija, kurią grojo Ohajo valstijos universiteto pučiamųjų grupė. Originalią orkestrinę versiją įrašė Bostono „Pops Orchestra", orkestras vadovaujamas Arturo Fidlerio. 1894 m. „The Song of the Cabin Boy" – barkarolę iš „Kornevilio varpų" smuiku grojo W. Diksonas, pirmą kartą filmo istorijoje bandant sinchronizuoti garso ir vaizdo filmą.

Kūryba
------

Robertas Planketas sukūrė daugiau kaip 20 operečių, tarp kurių žinomiausia – „Kornevilio varpai" (pranc. *„Cloches de Corneville"*), dar vadinama komiškąja opera. Kitos operetės: 1879 m. – „Riteris Gastonas" (pranc. *„Le Chevalier Gaston"*), 1880 m.- „Trisdešimt antrojo pulko šauliai" (pranc. *„Les Voltigeurs de la 32e demibrigade"*),1880 m. – „Markitantė" (pranc. *„La cantinière"*), 1882 m. „Ripas van Vinklis" (pranc. *„Rip van Winkle"*), 1885 m. – „Kablys" (pranc. *„La Crémaillère"*), 1886 m. – „Princesė Kolombina" (pranc. *„La Princesse Colombine"*), 1892 m. – „Trispalvė kokarda" (pranc. *„La Cocarde tricolore"*), 1893 m. – „Talismanas" (pranc. *„Le Talisman"*), 1901 m. – „Kapitonė Tereza" (pranc. *„La Capitaine Thérèse"*). Kūryboje plėtojo A. Lekoko (pranc. *A. Ch. Lecocq*), F. Herves, J. Ofenbacho tradicijas.

Pastatymai Lietuvoje
--------------------

Lietuvoje Robero Planketo vardas žinomas iš operetės „Kornevilio varpai", 1927 m. pastatytos Panevėžyje, 1932 m. ir 1938 m. Kaune, tuomečiame Valstybės teatre, o 1949 m. 1976 m. ir 2016 m. Kauno valstybiniame muzikiniame teatre.

Šaltiniai
---------

1. ↑  Jozef Robijns, Miep Zijlstra: „Algemene muziekencyclopedie", Haarlem: De Haan, (1979)-1984, ISBN 978-90-228-4930-9
2. ↑  Francis Claudon: „Dictionnaire de l’opéra-comique français", Paris: Peter Lang, 1995, 531 p. ISBN 3-906753-42-5; ISBN 978-3-906753-42-3
3. ↑  Wolfgang Suppan, Armin Suppan: „Das Neue Lexikon des Blasmusikwesens", 4. Auflage, Freiburg-Tiengen, Blasmusikverlag Schulz GmbH, 1994, ISBN 3-923058-07-1
4. ↑  Serge Dillaz: „La Chanson sous la troisième république (1870–1940): avec un dictionnaire des auteurs, compositeurs, interprètes", Paris: Tallandier, 1991, 314 p.
5. ↑  Norman E. Smith. Program notes for band. — GIA Publications, 2002. — p. 480.
6. ↑  Adeodatas Tauragis, „Robert Planquette", Visuotinė lietuvių enciklopedija, www.vle.lt
7. ↑  Deimantė Dementavičiūtė-Stankuvienė, „Kam skambina Kornevilio varpai?", Diena.lt, 2016-10-02
8. ↑  Kauno Valstybinio Muzikinio Teatro spektaklių chronologinis sąrašas, ribos 1941–2021, 28 p. sudarytoja Lina Stankevičiūtė. Kauno Muzikinio Teatro Archyvas, 2021 09 01